
	                     Р Е П У Б Л И К А   Б Ъ Л Г А Р И Я
   К О М И С И Я   З А   П Р О Т И В О Д Е Й С Т В И Е  Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




Р Е Ш Е Н И Е  
№  РС-795-21-011

Днес, 16.02.2022г. в град София, Комисията за противодействие на корупцията и за отнемане на незаконно придобитото имущество, в състав:

Председател: Сотир Цацаров
Заместник - председател: Антон Славчев
Член: Пламен Йоцов
Член: Силвия Къдрева

У С Т А Н О В И:

Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси №КИ-170 от 06.10.2021г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. №ЦУ01/С-795/23.09.2021 година.
Сигналът е подаден против Денчо Бояджиев – кмет на Община Р. и Добрин Добрев – заместник-кмет на Община Р.
В сигнала се съдържат твърдения за евентуално наличие на конфликт на интереси по отношение на Денчо Бояджиев и Добрин Младенов, в качеството им на кмет и заместник-кмет на Община Р. във връзка с провеждането на процедура за възлагане на обществена поръчка с предмет: „Основен ремонт на бул. „***“ в участъка от ул. „***“ до ул. „***“ и на бул. „***“ – от ул. „***“ до ул. „***“, гр. Р.“ с възложител Община Р.. 
Към сигнала са приложени: отворено писмо до кмета на Община Р., снимков материал, писмо с изх. № 62/28.06.2021г. и доклад от месец юли 2021 година.
С оглед твърденията в сигнала, Комисията е изискала и събрала заверени копия от следните доказателства: Клетвен лист на Денчо Бояджиев – кмет на Община Р. от 11.11.2019г.; Решение № 187-МИ/04.11.2019г. на Общинска избирателна комисия Р.; трудов договор №36/13.11.2019г.; Договор за възлагане на обществена поръчка с рег. №202/14.07.2021г., ведно със Споразумение към договора от 23.09.2021г.; Заповед с рег. №1424/19.11.2019г. на кмета на Община Р.; Заповед с рег. №662/26.05.2021г. на заместник-кмета на Община Р.; Протоколи №1 от 26.05.2021г., №2 от 02.06.2021г., №3 от 08.06.2021г., №4 от 15.06.2021г.; Решение с рег. № D82193 от 17.06.2021г. на заместник-кмета на Община Р.; Платежни нареждания от 06.08.2021г., 11.11.2021г. и 17.11.2021г.; писмо с вх. № ЦУ-01-22123#1/29.10.2021г. на КПКОНПИ от изпълнителния директор на „***“ ЕАД.

Служебно е направена справка в Търговски регистър и регистър на юридическите лица с нестопанска цел, НБД „Население“ и на електронната страница на Община Р.

След като обсъди събраните в хода на административното производство доказателства, Комисията установи следното от фактическа страна:

Денчо Бояджиев е избран за кмет на Община Р. за мандат 2019г. – 2023г., видно от приложено Решение № 187-МИ/04.11.2019г. на Общинска избирателна комисия Р. Същият е подписал клетвен лист на 11.11.2019 година. 
Добрин Добрев е назначен за заместник-кмет на Община Р. с трудов договор №36/13.11.2019 година. 
Със Заповед №1424/19.11.2019г. на кмета на Община Р., Добрин Добрев – заместник-кмет на Община Р., е определен да замества кмета на Общината при отсъствие, като упражнява всички функции на кмет на Община Р..
С решение №F115946 от 29.04.2021г. на кмета на Община Р., публикувано в системата ЦАИС ЕОП под № 00338-2021-0004, е обявена процедура за възлагане на обществена поръчка с вид на процедурата „публично състезание“ и с предмет: „Основен ремонт на бул. „***“ в участъка от ул. „***“ до ул. „***“ и на бул. „***“ от ул. „***“ до ул. „***“, гр. Р.“.
Със Заповед №662/26.05.2021г. на заместник-кмета на Община Р. е назначена комисия за извършване на подбор на участниците, разглеждане и оценка на офертите.
На заседание на комисията от 26.05.2021г., обективирано в Протокол №1 от същата дата е разгледана единствена подадена оферта от „***“ ЕАД с №OF423574, подадена на 25.05.2021г. в 14:26 часа. На заседание на комисията от 02.06.2021г., обективирано в Протокол №2 от същата дата е допусната офертата на „***“ ЕАД поради установено съответствие с изискванията за лично състояние и на критериите за подбор, до разглеждане на техническото предложение на участника в обществената поръчка. На заседание на комисията от 08.06.2021г., обективирано в Протокол №3 от същата дата е разгледано и оценено техническото предложение на участника. На заседание на комисията от 15.06.2021г., обективирано в Протокол № 4 от същата дата, „***“ ЕАД е класиран на първо място и предложено на възложителя да сключи договор за изпълнение на обществена поръчка с горепосочения предмет. С Решение № D82193 от 17.06.2021г. на заместник-кмета на Община Р., на основание чл. 181, ал. 6 от ЗОП, във вр. с чл. 108, т. 1 и чл.22, ал.1, т.6 от ЗОП, „***“ ЕАД е класиран на първо място в обявената процедура и е определен за изпълнител на обществената поръчка.
На 14.07.2021г. е сключен договор №202/14.07.2021г. между Община Р., представлявана от Добрин Добрев – заместник-кмет на Общината, като възложител, и „***“ ЕАД – изпълнител, по силата на който възложителят възлага, а изпълнителят приема да извърши основен ремонт на бул. „***“ в участъка от ул. „***“ до ул. „***“ и на бул. „***“ – от ул. „***“ до ул. „***“, гр. Р. За Община Р. договорът е подписан от Добрин Добрев.
На 23.09.2021г. е сключен споразумителен протокол към Договор №202/14.07.2021г., между Община Р., представлявана от Денчо Бояджиев – кмет на Общината, като възложител, и „***“ ЕАД – изпълнител, по силата на който страните приемат включване и изпълнение на допълнителни дейности по строителството, свързани с изграждане на кръгово кръстовище на бул. „***“ и ул. „***“, гр. Р. към количеството и обема на Договор №202/14.07.2021г. С договора страните приемат средствата за изграждане на кръговото кръстовище да са в размер на 63985,86 лева с ДДС.


От направена справка в Търговски регистър и регистър на юридическите лица с нестопанска цел е видно, че едноличен собственик на капитала на „***“ ЕАД е „*** РС“ АД. Членове на Съвета на директорите на „***“ ЕАД са М.Д., Г.Н. и Г.И., като последният е и изпълнителен директор.
Не се установи Добрин Добрев и Денчо Бояджиев да са акционери или членове на управителни и контролни органи на посочените дружества. От писмо с вх. № ЦУ-01-22123#1/29.10.2021г. на КПКОНПИ от изпълнителния директор на „***“ ЕАД е видно, че посоченото дружество не се намира в договорни правоотношения с Денчо Бояджиев и Добрин Добрев.
От направена справка в НБД „Население“ се установи, че Денчо Бояджиев и Добрин Добрев не се намират в родствени връзки по права линия, по съребрена линия – до четвърта степен включително и по сватовство – до втора степен с М.Д., Г.Н. и Г.И.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Сигналът е подаден от идентифицирано лице, по смисъла на чл.48, ал. 1, т.1 от ЗПКОНПИ.  
Денчо Бояджиев и Добрин Добрев, в качеството им съответно на кмет и заместник-кмет на Община Р., са лица, заемащи висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на тях е КПКОНПИ.  
Съгласно чл.44, ал.1 от Закона за местното самоуправление и местната администрация (ЗМСМА), част от правомощията на кмета на общината са да ръководи цялата изпълнителна дейност на общината и да насочва и координира дейността на специализираните изпълнителни органи. 
Съгласно чл.39, ал.2, от ЗМСМА, кметът на общината, съответно кметът на района, определя със заповед заместник-кмет, който го замества при отсъствието му от общината, съответно от района, а съгласно ал. 3 от с. чл. кметът на общината и кметът на района могат да оправомощават заместник-кметове да изпълняват техни правомощия в случаите, когато това е предвидено в закон.
От справка за съпруга и родствени връзки в НБД „Население“ се установи, че Денчо Бояджиев и Добрин Добрев не се намират в родствени връзки по права линия, по съребрена линия – до четвърта степен включително и по сватовство – до втора степен с М.Д., Г.Н. и Г.И. (членове на Съвета на директорите на „***“ ЕАД) които да попадат в обхвата на §1, т.15, б. „а“ от ДР на ЗПКОНПИ, което не води до свързаност помежду им. Отделно от това се установи, че Добрев и Бояджиев не са акционери или членове на управителни и контролни органи на „***“ ЕАД и „*** РС“ АД, което не води до свързаност между тях и посочените дружества, по смисъла на §1, т.15, б. „б“ от ДР на ЗПКОНПИ.
 В хода на производството се установи, че Добрин Добрев, в качеството му на заместник-кмет на Община Р., е упражнил следните правомощия по служба: 1. Издал е Заповед №662/26.05.2021г. за назначаване на комисия за извършване на подбор на участниците, разглеждане и оценка на офертите; 2. Подписал е Решение № D82193 от 17.06.2021г., с което „***“ ЕАД е класиран на първо място в обявената процедура и е определен за изпълнител на обществената поръчка; 3. Подписал е договор № 202/14.07.2021г., по силата на който, като представител на Община Р. възлага на изпълнителя да извърши основен ремонт на бул. „***“ в участъка от ул. „***“ до ул. „***“ и на бул. „***“ – от ул. „***“ до ул. „***“, гр. Р..
Денчо Бояджиев, в качеството му на кмет на Община Р., е упражнил правомощия по служба, като е подписал решение № F115946 от 29.04.2021г., публикувано в системата ЦАИС ЕОП под №00338-2021-0004, с което е обявена процедура за възлагане на обществена поръчка с предмет: „Основен ремонт на бул. „***“ в участъка от ул. „***“ до ул. „***“ и на бул. „***“ от ул. „***“ до ул. „***“, гр. Р.“ и е сключил споразумителен протокол от 23.09.2021г. към Договор № 202/14.07.2021 година.
Горепосочените упражнени правомощия от страна на Добрин Добрев и Денчо Бояджиев са при липса на частен интерес за тях или за свързано с тях лице. Това е така, тъй като от една страна действията на Бояджиев и Добрев са в качеството им на представляващи Община Р. като юридическо лице. В тази връзка, упражнявайки свои законово регламентирани правомощия, изразяващи се в провеждане на процедура по възлагане на обществена поръчка, по която Общината е възложител, същите обективно е невъзможно да водят до лична и непосредствена облага за Бояджиев и Добрев. Това се обуславя от факта, че възмездната и насрещна престация на изпълнителя по договора, а именно изпълнението на ремонтни дейности, е в полза на инфраструктурното състояние на Община Р., а не в полза на конкретни физически лица. От друга страна, търговското дружество – изпълнител по договора, което има частен интерес от сключването му, не е свързано с Бояджиев и Добрев лице, по смисъла на §1, т. 15, б. „б“ от ДР на ЗПКОНПИ, както и не е налице свързаност между Бояджиев и Добрев, от една страна, и членовете на Съвета на директорите на „***“ ЕАД, от друга страна. 
От изложеното следва, че са налице две от предпоставките за „конфликт на интереси“ по отношение на Денчо Бояджиев и Добрин Добрев, в качеството им съответно на кмет и заместник-кмет на Община Р. – лице, заемащо висша публична длъжност, и упражнени от същото правомощия по служба. Не е налице обаче третата предпоставка – наличието на частен интерес от упражнените правомощия. Липсата на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ. Липсата на частен интерес от упражнените правомощия по служба води и до липсата на конфликт на интереси.
Водена от горното и на основание чл.74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество
 
 Р Е Ш И:

НЕ УСТАНОВЯВА конфликт на интереси по отношение на Добрин Добрев, ЕГН ***, заместник-кмет на Община Р., и в това му качество лице, заемащо висша публична длъжност по смисъла на чл.6, ал.1, т. 32 от ЗПКОНПИ, във връзка с издаване на Заповед № 662/26.05.2021г., подписване на Решение № D82193 от 17.06.2021г. и договор № 202/14.07.2021г., поради липса на частен интерес.

НЕ УСТАНОВЯВА конфликт на интереси по отношение на Денчо Бояджиев , ЕГН ***, кмет на Община Р., и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с подписване на решение № F115946 от 29.04.2021г. и на споразумителен протокол от 23.09.2021г. към Договор № 202/14.07.2021г., поради липса на частен интерес.

Препис от решението да се изпрати на Окръжна прокуратура Р., с оглед преценка за реализиране на правомощията по чл. 76, ал. 2 от ЗПКОНПИ.
Препис от решението да се изпрати на Денчо Бояджиев – кмет на Община Р. и на Добрин Добрев – заместник-кмет на Община Р., на основание чл. 75, т. 1 от ЗПКОНПИ.  



КОМИСИЯ:

ПРЕДСЕДАТЕЛ:……………………….…………./СОТИР ЦАЦАРОВ/

ЗАМЕСТНИК - ПРЕДСЕДАТЕЛ:………………/АНТОН СЛАВЧЕВ/

ЧЛЕН:…………………...……………....…………../ПЛАМЕН ЙОЦОВ/

ЧЛЕН:…………………………………................./СИЛВИЯ КЪДРЕВА/

